ചോല നിഴൽത്തുമ്പി

നിഴൽത്തുമ്പി കുടുംബത്തിൽ ഉള്ള ഒരു സൂചിത്തുമ്പിയാണ് ചോല നിഴൽത്തുമ്പി . ഇത് പശ്ചിമഘട്ടത്തിലെ ഒരു തദ്ദേശീയ തുമ്പിയാണ്. ഇവയുടെ ആവാസവ്യവസ്ഥയായ ചോലവനത്തെ സൂചിപ്പിക്കുന്നതിനാണ് "ചോല" എന്ന ശാസ്ത്രീയനാമം നൽകിയിട്ടുള്ളത്. 

ഇന്ത്യയിൽ കണ്ടെത്തിയിട്ടുള്ള പതിനഞ്ച്  നിഴൽത്തുമ്പികളിൽ പന്ത്രണ്ടും പശ്ചിമഘട്ടത്തിൽ നിന്നുമാണ്.

നീലക്കണ്ണുകളും ഇരുണ്ട ഉടലുമുള്ള ഈ സൂചിത്തുമ്പിയുടെ ഉരസ്സിൽ മഞ്ഞ വരകൾ ഉണ്ട്. സുതാര്യമായ ചിറകുകളിലെ പൊട്ടുകൾക്ക് കടുത്ത തവിട്ടുനിറമാണ്. കറുപ്പുനിറത്തിലുള്ള ഉദരത്തിന്റെ ആദ്യ ഖണ്ഡങ്ങളുടെ വശങ്ങളിൽ മഞ്ഞനിറമുണ്ട്. 3 മുതൽ 8 വരെയുള്ള ഖണ്ഡങ്ങളുടെ തുടക്കത്തിൽ മഞ്ഞ വളയങ്ങളുണ്ട്. എട്ടാം ഖണ്ഡത്തിന്റെ വശങ്ങൾക്കും മഞ്ഞനിറമാണ്. ഒൻപതാം ഖണ്ഡത്തിന്റെ ഇരു വശങ്ങളിലും ഓരോ മഞ്ഞ പൊട്ടുകൾ ഉണ്ട്. പത്താം ഖണ്ഡവും  കുറുവാലുകളും കറുപ്പുനിറമാണ്. പെൺതുമ്പികൾ ആൺതുമ്പികളെപ്പോലെതന്നെ ആണെങ്കിലും കുറുകിയ ശരീരപ്രകൃതമാണ്.   

എട്ടും ഒൻപതും ഖണ്ഡങ്ങളിൽ കൂടുതലായുള്ള മഞ്ഞ കലകളും കണ്ണിന്റെ നിറവും ഇവയെ സമാന ആവാസവ്യവസ്ഥയിൽ കാണപ്പെടുന്ന മാമല നിഴൽത്തുമ്പിയിൽനിന്നും വേർതിരിച്ചറിയാൻ സഹായിക്കുന്നു.  മാമല നിഴൽത്തുമ്പിയുടെ ഉദരത്തിന്റെ മുതുകുവശം 8-9 ഖണ്ഡങ്ങൾ ഉൾപ്പടെ അങ്ങിങ്ങെത്തി കറുപ്പ് നിറത്തിലാണ്. അവയുടെ കണ്ണുകൾ കറുത്ത അഗ്രത്തോടുകൂടിയവയും നീലകലർന്ന പച്ചനിറത്തിലുള്ളവയും ആണ്. 

തമിഴ്‌നാട്ടിലെ തേനി ജില്ലയിലുള്ള മേഘമലയിൽനിന്നും  ആണ് ഇവയെ ആദ്യമായി കണ്ടെത്തിയത്. തുടർന്ന് പെരിയാർ കടുവ സംരക്ഷിത പ്രദേശത്തും ഇവയെ കണ്ടെത്തിയിട്ടുണ്ട്. 

 ഇതും കാണുക 
 ഇന്ത്യയിലെ തുമ്പികളുടെ പട്ടിക
 കേരളത്തിലെ തുമ്പികൾ

അവലംബം

പുറത്തേക്കുള്ള കണ്ണികൾ  

വർഗ്ഗം:സൂചിത്തുമ്പികൾ
വർഗ്ഗം:കേരളത്തിലെ തുമ്പികൾ